ИЗВЕСТИЕ НА КОМИСИЯТА

Преработен ДОКУМЕНТ С НАСОКИ

Режим на ЕС, уреждащ търговията със слонова кост

(2021/C 528/03)

Съдържание

1. Въведение и речник на термините 20

2. Контекст 20

а) Международна правна рамка и правна рамка на ЕС, уреждащи търговията със слонова кост 20

б) Инициативи на ЕС за борба срещу трафика на екземпляри от дивата флора и фауна, които оказват въздействие върху вътрешната търговия със слонова кост в ЕС и реекспорта на слонова кост 22

3. Статут на настоящия документ 22

4. Основание и обобщение на препоръките 23

а) Реекспортиране от ЕС 23

б) Вътрешна търговия в ЕС със слонова кост 24

в) Внос в ЕС 24

5. Тълкуване на правилата на ЕС относно реекспортирането на слонова кост 24

a) Реекспортиране на необработена слонова кост 25

б) Реекспортиране на обработена слонова кост 25

6. Тълкуване на правилата на ЕС за вътрешната търговия в ЕС на слонова кост 27

а) Конкретни насоки относно вътрешната търговия в ЕС с необработена слонова кост 27

б) Конкретни насоки относно вътрешната търговия в ЕС с обработена слонова кост 28

7. Тълкуване на правилата на ЕС за внасянето на слонова кост 29

8. Координиране в рамките на държавите — членки на ЕС, и между тях, както и с трети държави 30

9. Резюме на режима на ЕС, уреждащ търговията със слонова кост 30

Приложение I — доказателство за законно придобиване 32

Приложение II — Маркиране, регистрация и други изисквания за издаване на сертификати 34

1. Въведение и речник на термините

Целта на настоящия документ с насоки е да се даде тълкуване на Регламент (ЕО) № 338/97 на Съвета (1) („oсновния регламент“) и на Регламент (ЕО) № 865/2006 на Комисията (2) и да се препоръчва на държавите — членки на ЕС:

а) да преустановят износа/реекспорта и вноса на предмети от необработена слонова кост;

б) да преустановят вътрешната търговия в ЕС с необработена слонова кост, с изключение на поправки на музикални инструменти от преди 1975 г. и антични предмети от преди 1947 г., които имат голямо културно, художествено или историческо значение;

в) да преустановят вътрешната търговия в ЕС с обработени екземпляри, датирани след 1947 г., с изключение на музикални инструменти от преди 1975 г.;

г) да ограничат разрешението за внос и износ/реекспорт на обработена слонова кост до музикални инструменти, изработени преди 1975 г., и до продажбата на антични предмети от преди 1947 г., които имат голямо културно, художествено или историческо значение, на музеи; и

д) да осигурят стриктно тълкуване на правото на Съюза по отношение на останалата разрешена търговия.

Настоящият документ с насоки следва да се разглежда във връзка с Регламент (ЕС) № 2021/2280 на Комисията (3) за изменение на Регламент (ЕО) № 865/2006 на Комисията.

За целите на настоящия документ с насоки се използват следните термини с посоченото значение:

— слонова кост: отнася се само до слонски бивни;

— музикален инструмент от преди 1975 г.: музикален инструмент, съдържащ слонова кост, законно придобита преди 1975 г., който е или е бил използван доскоро от художествен изпълнител и съответно представлява не само декоративен предмет. CITES се прилага за африканските слонове от 26 февруари 1976 г., а за азиатските слонове – от 1 юли 1975 г. За улеснение в настоящия документ с насоки се използва само по-ранната дата (1975 г.).

— античен предмет от преди 1947 г.: предмет, съдържащ слонова кост, който отговаря на определението „обработени екземпляри, които са придобити преди повече от 50 години“ в член 2, буква ц) от основния регламент;

— музей: „постоянна институция с идеална цел, в услуга на обществото и неговото развитие, отворена за публиката, която събира, консервира, изследва, комуникира и показва материалното и нематериалното наследство на човека и обкръжаващата го среда, с цел образование, изследване и развлечение“ (4).

2. Контекст

а) Международна правна рамка и правна рамка на ЕС, уреждащи търговията със слонова кост

Африканският слон Loxodonta africana и азиатският слон Elephas maximus са включени в Конвенцията по международната търговия със застрашени видове от дивата фауна и флора (CITES), която е подписана от 183 страни, включително ЕС и всички държави — членки на ЕС.

Съгласно настоящия режим по CITES международната търговия със слонова кост (5) е забранена със строго ограничени изключения (за предмети, придобити преди CITES да започне да се прилага по отношение на слоновата кост). CITES обаче не урежда вътрешната търговия със слонова кост.

В ЕС CITES се прилага чрез основния регламент и свързаните регламенти на Комисията („регламентите на ЕС за търговия с видове от дивата флора и фауна“). Що се отнася до слонските бивни (както и до други видове, включени в приложение А към основния регламент), ЕС е приел допълнителни мерки, които са по-строги от тези на CITES.

В резултат на това ЕС строго регламентира търговията със слонова кост посредством регламентите на ЕС за търговия с видове от дивата флора и фауна. Пренасянето на слонова кост към ЕС, в рамките на ЕС или от ЕС с търговска цел като цяло е забранено.

Националните органи обаче могат да разрешат търговията със слонова кост за търговски цели при следните условия:

— реекспортът може да бъде разрешен за екземпляри от слонова кост, придобити преди датата, на която CITES е започнала да се прилага за тях, т.е. 26 февруари 1976 г. за африкански слонове и 1 юли 1975 г. за азиатски слонове;

— търговията в рамките на ЕС може да бъде разрешена за предмети от слонова кост, внесени в ЕС преди конкретният вид слон да е бил включен в приложение I към CITES (18 януари 1990 г. за африкански слонове и 1 юли 1975 г. за азиатски слонове) (6), ако за целта има издаден сертификат от съответната държава — членка на ЕС, в която предметът се предлага за продажба за първи път;

— може да бъде разрешен вносът на предмети от преди 1947 г., както и вносът на предмети от преди 1975 г., придобити по законен начин, които преди вече са били внесени по законен начин в ЕС.

Бракониерството на слонове, както и трафикът на слонова кост се запазват на опасно високи нива в резултат от търсенето в Азия

През последните години бракониерството на слонове достигна безпрецедентни нива, което доведе до всеобщо намаляване на популациите на африканския слон (7).

Съгласно програмата на CITES за мониторинг на незаконното избиване на слонове (MIKE) (8) при дела на незаконно убитите слонове (PIKE) се наблюдава постоянно увеличаване, което започва през 2006 г. и достига върха си през 2011 г., а след това се отбелязва тенденция на спад от 2011 г. до 2019 г. Това показва, че нивата на бракониерство започват да намаляват, но трябва внимателно да се проучи дали тази тенденция ще се запази. Също така трябва да се отбележи, че спадът на незаконната търговия със слонова кост настъпва във връзка с цялостното намаляване на популациите на слоновете в Африка (9). При все че оценките за PIKE предполагат цялостен спад в бракониерството на слонове в Африка от 2011 г. насам, има значителни регионални различия и общите нива на бракониерство на африкански слонове продължават да будят безпокойство.

Съгласно Световния доклад за 2020 г. относно престъпленията срещу дивата флора и фауна (10) незаконната търговия със слонова кост също е все още широко разпространена, въпреки че цените на слонова кост постоянно се понижават. Според доклад на информационната система за търговията със слонове (ETIS) (11) за периода 2012—2017 г. в световен мащаб е било докладвано за около 8 000 случая на конфискуване на около 280 тона слонова кост. Данните от ETIS също така показват, че се увеличават дейностите по обработване на слонова кост в рамките на Африка, чийто възложител е Китай, с цел износ на продукти на азиатските пазари (12) — през 2017 г. е имало поне 24 случая в четири африкански държави, при които 1,11 тона обработена слонова кост са били пренесени от Африка до Азия (13). Движението на такива значителни количества слонова кост показва нарастващо участие на транснационални организирани престъпни мрежи.

Международната реакция

В отговор на предизвикателствата, произтичащи от бракониерството на слонове и трафика на слонова кост, международната общност е поела множество ангажименти посредством резолюции на Общото събрание на ООН и Асамблеята на ООН по околната среда, както и на няколко конференции на високо равнище.

На 17-ата Конференция на страните по CITES (CoP17) през октомври 2016 г. бяха приети редица мерки, за да се подобри спазването на правилата за борба срещу бракониерството на слонове и трафика на слонова кост, да се намали търсенето на незаконна слонова кост и да се засили контролът по отношение на законността на слоновата кост на вътрешните пазари. С Резолюция 10.10 на CITES (Rev. CoP18) относно търговията със слонове страните се призовават да въведат всеобхватни вътрешни законодателни, регулаторни и принудителни и други мерки в областта на търговията със слонова кост на вътрешните пазари. В Резолюцията също така се препоръчва „всички страни по Конвенцията и страните, които не са се присъединили към нея, в чиято юрисдикция е налице законен вътрешен пазар за слонова кост, който допринася за бракониерството или незаконната търговия, спешно да предприемат всички необходими законодателни и регулаторни мерки и мерки за изпълнение, за да затворят вътрешните си пазари за търговия с необработена и обработена слонова кост“ и се признава, че „за някои предмети може да бъдат оправдани строги изключения от подобно затваряне; изключенията не следва да допринасят за бракониерството или незаконната търговия“.

От ЕС, както и от останалите страни, също така се изисква да докладва пред Постоянния комитет и Конференция на страните относно предприетите мерки за гарантиране, че вътрешният му пазар не допринася за настоящите нива на бракониерство и трафик.

Законната търговия със слонова кост от ЕС е намаляла

До 2015 г. реекспортът от ЕС за търговски цели както на необработена, така и на обработена слонова кост, извършван в съответствие с oсновния регламент („законен реекспорт“), се е повишил значително.

След приемането на предходната версия на настоящия документ с насоки (14) през юли 2017 г. реекспортът на необработена слонова кост бе преустановен, което доведе до спад на реекспортираните слонски бивни дори преди забраната да влезе в сила (420 реекспортирани бивни през 2016 г., 101 през 2017 г.).

Реекспортът за търговски цели на законно обработена слонова кост също намаля от 2016 г. насам. Средният брой сертификати за реекспорт, издадени от държавите — членки на ЕС, годишно е намалял от около 470 за периода 2012—2015 г. до 280 за периода 2016—2018 г.

б) Инициативи на ЕС за борба срещу трафика на екземпляри от дивата флора и фауна, които оказват въздействие върху вътрешната търговия със слонова кост в ЕС и реекспорта на слонова кост

В Съобщението относно План за действие на ЕС срещу трафика на екземпляри от дивата флора и фауна (15) ЕС и неговите държави членки бяха приканени да прилагат всеобхватна стратегия за борба срещу трафика на екземпляри от дивата флора и фауна (16). В това съобщение по-специално бе предвидено (съгласно мярка 2 „По-нататъшно ограничаване на търговията със слонова кост в ЕС и на износа от Съюза“), че Европейската комисия до края на 2016 г. ще издаде насоки „с цел да се гарантира единно тълкуване на правилата на ЕС, така че да се прекрати износът на необработена слонова кост от периода преди влизане в сила на Конвенцията и да се гарантира, че в ЕС се търгуват само законни старинни изделия от слонова кост“. В заключенията си от юни 2016 г. относно това съобщение Съветът на Европейския съюз настойчиво прикани „държавите членки да не издават документи за износ или реекспорт на необработена слонова кост от периода преди влизането в сила на Конвенцията, въз основа на насоките на ЕС, и да разгледат възможността за допълнителни мерки, с които да се прекрати търговията със слонова кост“.

През май 2017 г. Комисията прие документ с насоки в отговор на тези призиви. Настоящият документ с насоки представлява актуализация на версията от 2017 г. и съответства на ангажимента на Комисията по отношение на стратегията на ЕС за биологичното разнообразие за 2030 г. за още по-строги правила за търговията със слонова кост в ЕС (17).

3. Статут на настоящия документ

Настоящият документ с насоки беше обсъден и разработен в сътрудничество с представителите на държавите членки, действащи като „Експертната група на компетентните управителни органи по CITES“ („Експертната група“).

Целта му е да подпомогне гражданите, предприятията и националните органи по отношение прилагането на основния регламент и свързаните с него регламенти на Комисията. Той не заменя, допълва или изменя правилата на основния регламент и на регламентите за неговото изпълнение; освен това той не следва да се разглежда изолирано, а да се използва във връзка с това законодателство. Единствено Съдът на Европейския съюз е компетентен да тълкува авторитетно правото на Европейския съюз.

Публикува се и електронна версия на настоящите насоки, засега от Комисията, а вероятно и от държавите — членки на ЕС.

Съдържащите се в настоящия документ препоръки са предназначени за държавите членки и остават в сила в съответствие с принципа на предпазливост и освен ако не бъдат открити нови убедителни научни доказателства, които биха обосновали преразглеждането на настоящите насоки след съгласуване с Експертната група.

4. Основание и обобщение на препоръките

Постоянно голямото търсене на слонова кост в Азия е един от най-важните фактори за сегашните високи нива на бракониерството на слонове и трафика на слонова кост. Най-актуалните анализи (MIKE и ETIS, вж. раздел 2, буква а) са показали леко намаление на нивата на бракониерство. Въпреки това броят на слоновете, които стават жертви на бракониерство, продължава да бъде неустойчив за много популации в Африка.

Въпреки че в докладите на ETIS никоя от държавите — членки на ЕС, не е била установена като държава, замесена в незаконна търговия със слонова кост, ЕС следва да продължи да намалява риска от допринасяне за търсенето на слонова кост.

Настоящият документ с насоки има за цел още повече да ограничи търговията с потенциални по-рискови предмети и някои видове търговска дейност, като същевременно продължава да позволява ограничена и добре контролирана търговия с нискорискови предмети. Документът се основава на подход на предпазливост за прилагане на правилата за вътрешна търговия със слонова кост в ЕС. Чрез тях се прилагат ограничения, когато е вероятно да съществува по-висок риск от търговия, допринасяща за търсенето на слонова кост, както и за незаконна търговия със слонова кост. Следователно вътрешната търговия в ЕС с някои ограничени видове предмети, за които рискът от допринасяне за търсенето на слонова кост или за незаконното бракониерство на слонове е нисък или не съществува, може да продължи да се извършва, като за тях се изискват разрешителни. Освен това документът има за цел да помогне на гражданите и предприятията по-добре да разберат и следват правилата, както и да позволи по-ефективното им прилагане.

В следващите раздели се разглеждат реекспортът на слонова кост от ЕС (раздел 5), вътрешната търговия със слонова кост в ЕС (раздел 6) и вносът от държави извън ЕС (раздел 7), както и въпроси, свързани с координирането (раздел 8).

В останалата част от настоящия раздел се посочват допълнителни мотиви за необходимостта да се предприемат мерки по отношение на всеки един от тези търговски потоци и се представя обобщение на препоръките към държавите членки. По-сбито обобщение в табличен вид се съдържа в заключителния раздел 9.

а) Реекспортиране от ЕС

Необработената слонова кост (18) съставлява най-големият дял от слоновата кост, която навлиза в международната незаконна търговия в световен мащаб. Това се потвърждава от данните, докладвани от страните по CITES в ETIS, които сочат, че конфискуваните количества незаконна необработена слонова кост представляват по-голямата част от иззетата слонова кост в световен мащаб.

Необработената слонова кост се състои главно от бивни, които трудно се разграничават едни от други. Рисковете законният реекспорт на необработена слонова кост да се използва като прикритие за търгуване с незаконна необработена слонова кост са по-големи, отколкото при обработената слонова кост, въпреки факта, че законните бивни могат да се търгуват само ако са маркирани.

Преустановяването на реекспорта на необработена слонова кост от ЕС гарантира, че бивните със законен произход не се смесват с незаконна слонова кост, и ще подпомогне държавите по местоназначение при прилагането на своите мерки за намаляване на търсенето на слонова кост, които представляват важна стъпка в борбата срещу незаконната търговия със слонова кост и бракониерството на слонове. Това е обосновката за фактическата забрана за реекспорта за търговски цели на необработена слонова кост, която е в сила от юли 2017 г. (вж. раздел 5, буква а).

Тъй като са налице признаци, че и обработените предмети все по-често стават част от международната незаконна търговия със слонова кост (19), е необходимо да се прилагат по-строги ограничения за реекспорта на обработена слонова кост. Въпреки че няма признаци за законни дейности в ЕС, които да допринасят за бракониерството и незаконния трафик, ЕС се ангажира да сведе до минимум риска от това всяка международна търговия с произход от ЕС да засили търсенето на слонова кост и от своя страна да стимулира бракониерството на слонове, за да се удовлетвори това търсене.

Поради това Комисията препоръчва да се преустанови и издаването на сертификати за реекспорт на екземпляри от обработена слонова кост, с изключение на музикални инструменти от преди 1975 г. и продавани на музеи антични предмети от преди 1947 г., които имат голямо културно, художествено или историческо значение (за подробна информация относно тези изключения вж. раздел 5, буква б). Тези изключения се прилагат за предмети, чиято стойност не е свързана със съдържащата в тях слонова кост. Освен това с препоръчаните мерки за контрол е много малко вероятно тези изключения да допринасят за бракониерството на слонове или незаконната търговия със слонова кост, те обаче допринасят за опазването на важни художествени, културни и исторически ценности.

б) Вътрешна търговия в ЕС със слонова кост

ЕС има задължението да гарантира, че търговската употреба на слонова кост в ЕС е строго контролирана и регламентирана съгласно Резолюция 10.10 на CITES (Rev. CoP18) и Основния регламент.

След като през 1989 г. CITES прие решение за забрана на международната търговия със слонова кост, търсенето на слонова кост в Европа е намаляло значително. Държавите — членки на ЕС, не са били определени в рамките на CITES нито като важни пазари на местоназначение, нито като транзитни държави за незаконна слонова кост. По-голямата част от вътрешната търговията в ЕС се състои от антични предмети от предмет от преди 1947 г.

Въпреки това в рамките на ЕС е имало някои случаи на незаконна търговия с предмети от слонова кост. Търговията с необработена слонова кост предполага по-висок риск за незаконна търговия със слонова кост, отколкото търговията с екземпляри от обработена слонова кост. Това оправдава преустановяването на издаване на сертификати за търговия с необработена слонова кост в рамките на ЕС, с изключение за целите на поправки на музикални инструменти от преди 1975 г. и с изключение на антични предмети от преди 1947 г., които имат голямо културно, художествено или историческо значение и са притежание на музей или публична институция.

Освен това Комисията препоръчва преустановяване на издаването на сертификати за обработени екземпляри, придобити след 1947 г., с изключение на музикални инструменти от преди 1975 г. Това ще ограничи вътрешната търговия с обработени предмети до антични предмети от преди 1947 г. и музикални инструменти от преди 1975 г.

Различният режим, който се прилага за обработени предмети, се обосновава от факта, че е установен по-нисък риск от незаконна търговия със слонова кост във връзка с вътрешната търговия на ЕС с такива предмети в сравнение с търговията с необработена слонова кост и външната търговия на ЕС като цяло, по-специално когато предметите представляват антични предмети от преди 1947 г. или музикални инструменти от преди 1975 г. Малко вероятно е вътрешната търговия на ЕС с антични предмети от преди 1947 г. или музикални инструменти от преди 1975 г. да допринесе за незаконната търговия със слонова кост или за търсенето на незаконна слонова кост, което се подкрепя и от факта, че ще се извършва строг контрол върху тази останала търговия. Поради това античните предмети от преди 1947 г. и музикалните инструменти от преди 1975 г. могат да продължат да се търгуват в рамките на ЕС, но ще се изисква издаването на сертификат.

в) Внос в ЕС

Вносът на слонова кост от държави извън ЕС е строго регламентиран. Вносът за търговски цели е забранен, с изключение на антични предмети от преди 1947 г. и повторния внос на предмети, които са били внесени законно в ЕС преди влизане в сила на Конвенцията (вж. раздел 7).

През последните години нивата на внос за търговски цели в ЕС са много ниски.

Въпреки че при вноса на обработени екземпляри се запазва известен риск от стимулиране на търсенето на слонова кост или от допринасяне за бракониерството или за незаконната търговия като цяло, много малко вероятно е музикалните инструменти от преди 1975 г. и продаваните на музеи антични предмети от преди 1947 г., които имат голямо културно, художествено или историческо значение, да представляват такива рискове.

За да се подобри съгласуваността с правилата, предложени за вътрешна търговия в ЕС и реекспорт, Комисията препоръчва преустановяване на следното:

— издаване на разрешителни за внос и повторен внос на необработена слонова кост;

— издаване на разрешителни за внос и повторен внос на екземпляри от обработена слонова кост, с изключение на музикални инструменти от преди 1975 г. и продавани на музеи антични предмети от преди 1947 г., които имат голямо културно, художествено или историческо значение (за подробна информация относно условията за прилагане на изключенията вж. раздел 7).

5. Тълкуване на правилата на ЕС относно реекспортирането на слонова кост

Правилата, уреждащи реекспорта на екземпляри от слонова кост, придобити преди датата, на която CITES е станала приложима за тях, са определени в член 5 от основния регламент.

Съгласно член 5, параграф 2, буква г) при оценяване на заявленията за реекспортиране на видове от приложение А управителните органи трябва да са се „уверили след консултация с компетентния научен орган, че няма други фактори, свързани с опазването на вида, които да не допускат издаването на разрешително за износ“.

Това изискване трябва да се тълкува с оглед на описаните в раздел 2 обстоятелства, както и предвид специфичните особености, свързани с международната търговия със слонова кост, както по отношение на необработени, така и по отношение на обработени предмети.

a) Реекспортиране на необработена слонова кост

Комисията препоръчва държавите членки да вземат под внимание наличието на сериозни фактори, свързани с опазването на слоновете като вид, които не допускат издаването на сертификати за реекспорт на необработена слонова кост.

Следователно в съответствие с основния регламент Комисията препоръчва на държавите членки, каквато е практиката от 1 юли 2017 г. насам, да не издават сертификати за реекспорт на необработена слонова кост, освен в изключителни случаи, когато управителният орган на съответната държава членка се е уверил, че предметът:

1. е част от истински обмен на културни продукти между институции с утвърдена репутация (например музеи); или

2. е наследство, което се придвижва поради преместването на семейство; или

3. се придвижва с цел принудително изпълнение, с научна или образователна цел.

В такива изключителни случаи се препоръчва управителните органи да спазват посочените в настоящия документ насоки по отношение на придобиването на подходящо доказателство за законния произход на екземплярите (приложение I към настоящия документ), маркирането (приложение II) и, когато е уместно, координирането с други държави членки и трети държави (раздел 8).

б) Реекспортиране на обработена слонова кост

За разлика от необработената, обработената слонова кост обхваща много различни видове екземпляри. Измежду тях са предмети, които се търгуват законно от десетилетия (например музикални инструменти или антични предмети).

Комисията препоръчва от датата на публикуване на настоящите насоки държавите членки да не издават сертификати за реекспорт за търговия с обработени екземпляри.

По изключение търговията може да бъде разрешена, когато управителният орган на съответната държава членка се е уверил, че:

— предметът е музикален инструмент от преди 1975 г.; или

— предметът е античен предмет от преди 1947 г., продаван на музей, и съответният компетентен орган, отговарящ за културното наследство (например отговорното министерство) удостоверява неговото голямо културно, художествено или историческо значение и подкрепя прехвърлянето.

Наложително е държавите — членки на ЕС, да упражняват високо ниво на контрол във връзка със заявленията за реекспорт на такива предмети, за да се уверят, че предоставят съответните документи само ако са изпълнени условията, определени в правото на ЕС, с цел да се гарантира, че слоновата кост е със законен произход.

В допълнение към описаното по-горе изключение за реекспорт за търговски цели, управителните органи също могат да издадат сертификат за реекспорт, ако са се уверили, че предметът:

1. е част от истински обмен на културни продукти между институции с утвърдена репутация (например музеи); или

2. е наследство, което се придвижва поради преместването на семейство; или

3. се придвижва с цел принудително изпълнение, с научна или образователна цел.

Препоръчва се строго тълкуване на условията за издаване на сертификати за реекспорт в горепосочените изключителни случаи.

По-специално при оценяването на заявление за реекспорт за търговски или други цели държавите членки следва да вземат предвид следното:

— За оценката дали екземплярът отговаря на определението за „музикален инструмент от преди 1975 г.“ собственикът му следва да докаже, че предметът е или е бил използван доскоро като инструмент от художествен изпълнител и съответно представлява не само декоративен предмет, съдържащ слонова кост.

— За оценката дали местоназначението на античен предмет от преди 1947 г. може да се счита за музей, може да се провери дали институцията е член на Международния съвет на музеите (ICOM) или подобна организация.

— Ако предметът е описан като предмет от преди 1947 г., който има голямо културно, художествено или историческо значение, следва да се докаже, че той отговаря на условията за „обработен предмет, придобит преди повече от 50 години“. Ясни указания в това отношение предоставят „Насоките относно обработените екземпляри съгласно регламентите на ЕС за търговия с видове от дивата флора и фауна“ (20). Публичен орган, компетентен за културното наследство (например отговорното министерство) следва изрично да потвърди голямото културно, художествено или историческо значение на предмета и да подкрепя прехвърлянето като предпоставка за разрешаване на продажбата му на музей. Може да се вземат предвид такива аспекти като репатрирането на важни предмети на културата в техните държави на произход.

— Изисква се доказателство, като например фактура — или друг документ, като например експертно остойностяване с подробно описание на възрастта и цената — както и подробно описание и снимки на предмета, за да се докаже, че предметът има собствена стойност, която не зависи от съдържащата се в него слонова кост.

— Както самоличността на продавача, така и самоличността на купувача следва да бъдат част от оценката. В някои случаи самоличността на продавача може да предостави допълнителна информация за предмета. Държавата на местоназначение, както и конкретната самоличност на купувача, също трябва да бъдат взети под внимание.

— Заявленията за реекспорт в държава на местоназначение, определена от ETIS като държава, която участва в незаконна търговия със слонова кост, изискват по-високо равнище на контрол от тези за реекспорт в други държави на местоназначение. Следва да се избягва реекспорт към страните с процедура съгласно Национален план за действие по отношение на слоновата кост (21);

— Като цяло самоличността на купувача може да предостави допълнително уверение, че прехвърлянето се извършва заради собствената стойност на екземпляра (например музеи, реномирани колекционери, музиканти или подобни купувачи).

Заявителят е този, който трябва да предостави доказателства, че предметът попада в рамките на описаното по-горе изключение. Ако заявителят не може да предостави достатъчно доказателства, за да увери органа на държавата членка, и останат основания за съмнение, не следва да бъде издаван сертификат.

В случай на издаване на сертификат той следва да включва достатъчно подробно описание на съответния музикален инструмент от преди 1975 г. или съответния античен предмет от преди 1947 г., така че сертификатът да може да се използва само за съответния екземпляр. Освен това, и когато законодателството го позволява, държавите членки могат да обмислят събиране на данни, проверка и документиране на самоличността на заявителя, и когато е възможно, на продавача.

За заявителя на сертификат за реекспорт е особено важно да докаже, че за изработването на музикалния инструмент е използвана слонова кост от преди 1975 г. или че предметът е античен от преди 1947 г., както и че е придобит по законен начин. Заявителят може да направи това, като предостави сертификат за търговия в рамките на ЕС за предмета, в който се доказва законното му придобиване и обикновено също така се предоставят подробности за възрастта на екземпляра. Възможно е също така заявителят да не разполага със сертификат: може никога да не е кандидатствал за издаването на такъв, или предметът преди да е попадал в обхвата на изключението за изискване на сертификат за „обработени предмети, придобити преди повече от 50 години“. В такива случаи заявителят трябва да докаже общо спазване на изискванията на член 5 от основния регламент.

Сертификатите, изтекли по силата на член 11, параграф 4а от Регламент 865/2006 на Комисията, вече не са валидни за търговски сделки. Въпреки това е препоръчително притежателят да запази копие от него, за да го използва като доказателство за законно придобиване при евентуални бъдещи заявления или в случай на проверки.

Държавите членки ще трябва да проверят дали предметът действително попада в обхвата на някое от гореспоменатите случаи, т.е. дали е налице основателна причина за липсата на сертификат.

За допълнителна оценка на условията, при които такава търговия може да бъде разрешена, се препоръчва държавите — членки на ЕС, да прилагат и следните насоки:

— „Насоки относно обработените екземпляри съгласно регламентите на ЕС за търговия с видове от дивата флора и фауна“;

— „Доказателство за законно придобиване “ в приложение I към настоящия документ;

— „Маркиране, регистрация и други изисквания за издаване на сертификати“ в приложение II към настоящия документ.

6. Тълкуване на правилата на ЕС за вътрешната търговия в ЕС на слонова кост

Търговията в рамките на ЕС на екземпляри, включени в приложение А, е като цяло забранена съгласно член 8, параграф 1 от основния регламент. В член 8, параграф 3 на държавите членки се разрешава дерогация от тази забрана, ако е изпълнено поне едно от условията, определени в букви а)—з).

Употребата на термина „може“ в член 8, параграф 3 обаче пояснява, че държавите членки не са длъжни да издадат сертификат за вътрешна търговия в ЕС, ако тези условия са изпълнени (освен ако съгласно правото на Съюза не се изисква друго, като например да се прилага принципът на пропорционалност). Когато решава дали да издаде сертификат или не, органът следва да използва правата си за вземане на решения по своя преценка по подходящ начин.

В резултат на това дори когато е изпълнено едно от съответните условия, не може да се счита, че с член 8, параграф 3 на всеки заявител се предоставя абсолютно право на сертификат за вътрешна търговия в ЕС. Освен това член 8, параграф 3 е подчинен на принципа на предпазливост — поради това (както беше обяснено по-горе) заявителят носи отговорността за доказване на законността и съответствието на дадена сделка с целите на основния регламент.

При получаването на заявление за търговска употреба на слонова кост в рамките на ЕС съгласно член 8, параграф 3 държавата членка е оправомощена съгласно правото на ЕС да откаже издаването на сертификат, дори ако е изпълнено едно от условията, при условие че отказът е съвместим с принципа на пропорционалност (т.е. отказът е целесъобразен за защитата на видовете и не надхвърля необходимото за постигане на тази цел). Комисията и Експертната група са на мнение, че това се отнася за случаите, в които законността и съответствието на дадено прехвърляне с целите на основния регламент не са били доказани по безспорен начин от заявителя.

Държавите членки имат отговорността да избягват издаването на сертификати, които биха могли да улеснят незаконни дейности, и следователно следва да обработват тези заявления за вътрешна търговия в ЕС по начин, по който се минимизира рискът във възможно най-голяма степен. Издаването на сертификати следва да се разглежда само за някои видове вътрешни прехвърляния в ЕС, които не представляват никакъв или представляват много малък риск за това да допринесат за дейности с незаконна слонова кост или за търсене на незаконна слонова кост. На държавите членки се препоръчва да гарантират максимален контрол при обработката на заявления за сертификати за търговия в рамките на ЕС и да тълкуват стриктно условията за издаване на такива сертификати.

За тази цел се препоръчва държавите — членки на ЕС, да прилагат насоките относно „доказателство за законно придобиване“, съдържащи се в приложение I към настоящия документ, както и относно „маркиране, регистрация и други изисквания за издаване на сертификати“, съдържащи се в приложение II.

В случай че бъде издаден, сертификатът следва да описва съответния предмет достатъчно подробно, за да е ясно, че може да се използва само за съответния екземпляр — това е особено важно в случай на необработена слонова кост, която е вероятно да притежава по-малко отличителни белези. Когато законодателството (22) го позволява, се препоръчва също така държавите членки да събират, проверяват и документират данните за самоличността на продавача и купувача. Държавите членки биха могли да определят специфично за вътрешната търговия в ЕС с необработена слонова кост условие, което задължава продавача да уведомява органите за самоличността на купувача.

Когато се подават заявления за вътрешна търговия в ЕС със слонова кост съгласно член 8, параграф 3, буква в), т.е. „ за цели, които не са вредни за оцеляването на въпросния вид“, на държавите членки се напомня, че тъй като вносът на слонова кост (като лично имущество, а именно ловни трофеи) е възможен само по нетърговски съображения, не е възможно собствениците им да получат сертификат за търговски цели в рамките на ЕС съгласно тази разпоредба.

Препоръчително е държавите — членки на ЕС да спазват посочените по-долу насоки, когато оценяват заявления за издаване на сертификати за вътрешна търговия в ЕС с необработена слонова кост, както и на обработени екземпляри, съдържащи слонова кост.

а) Конкретни насоки относно вътрешната търговия в ЕС с необработена слонова кост

Следва да се припомни, че с член 11, параграф 4а от изменения Регламент (ЕО) № 865/2006 на Комисията се определя краен срок на валидност на сертификатите за необработена слонова кост, издадени преди на 19 януари 2022 година. Комисията препоръчва държавите членки, считано от тази дата, да не издават сертификати за търговия със слонова кост в рамките на ЕС.

Когато обаче управителният орган на съответната държава членка се е уверил, че слоновата кост е необходима за поправки на конкретен предмет и че не може да се използва заместител, може да се издаде сертификат за разрешаване на продажбата на необработена слонова кост изключително за поправка на следните предмети:

— музикални инструменти от преди 1975 г.;

— антични предмети от преди 1947 г., притежание на музей или публична институция, за които съответният компетентен орган, отговарящ за културното наследство (например отговорното министерство) удостоверява тяхното голямо културно, художествено или историческо значение и подкрепя необходимостта да бъдат поправени със слонова кост.

Тези случаи се считат за редки и извънредни.

Сертификатът следва да бъде издаден само ако управителният орган няма съмнения, че необработената слонова кост ще се използва за поправката на такива предмети, и когато е в състояние да контролира и проверява, ако е необходимо, че това е така и че необработената слонова кост няма да се използва за други цели.

Препоръчва се държавите членки да обмислят създаването на своя собствена национална система за контрол на запасите от необработена слонова кост, с които разполагат работилниците.

Управителните органи следва да пояснят, че използването на необработена слонова кост за такива поправки е крайна мярка, и да настояват специалистите реставратори при възможност вместо това да използват заместители без слонова кост. В редките случаи, когато това не е възможно, те могат да издадат специфичен за прехвърлянето сертификат за необработена слонова кост.

Сертификатът, издаден за използването на необработена слонова кост за целите на поправка, следва да включва най-малко следната формулировка в клетка 20:

За музикални инструменти от преди 1975 г.: „Настоящият сертификат е валиден само за единична продажба на професионална работилница за изключителната употреба за поправяне на музикални инструменти от преди 1975 г., придобити по законен начин.“

За антични предмети от преди 1947 г., които имат голямо културно, художествено или историческо значение и са притежание на музей или публична институция: „Настоящият сертификат е валиден само за единична продажба на професионална работилница за изключителната употреба за поправяне на [да се въведе описанието на предмета за поправка].“

Ако считат за уместно, държавите членки могат да включат името на специалиста реставратор в специфичния за прехвърлянето сертификат.

Сертификат следва да се издава само ако държавата членка се е уверила, че слоновата кост е била придобита законно преди Конвенцията да започне да се прилага за слоновете (виж по-горе, бележка под линия 2).

Комисията също така препоръчва на държавите членки да маркират необработени слонски бивни съгласно Резолюция 10.10 (Rev. CoP18), както и да включат посочването на маркировката в клетката за описание на сертификата (вж. също така приложение II).

б) Конкретни насоки относно вътрешната търговия в ЕС с обработена слонова кост

Като изключение от общата забрана за пускане на пазара на екземпляри от приложение А, съдържаща се в член 8, параграф 1 от основния регламент, вътрешната търговия в ЕС с всички обработени предмети, съдържащи слонова кост, е разрешена само ако за всеки отделен случай е издаден сертификат за тази цел от органите на държава членка (член 8, параграф 3, букви а) и б) от основния регламент).

Комисията препоръчва от датата на публикуване на настоящите насоки държавите членки да не издават сертификати за търговия с екземпляри от обработена слонова кост, освен когато са се уверили, че предметът е:

1. музикален инструмент от преди 1975 г.; или

2. античен предмет от преди 1947 г.:

При оценката на заявление за античен предмет от преди 1947 г. основното съображение са възрастта на екземпляра и другите аспекти, свързани с определението за „обработен екземпляр“ (23), и държавите членки следва да обмислят допълнителни разследвания само ако са налице признаци, че предметът е придобит незаконно.

За музикалните инструменти от преди 1975 г. обикновено следва да се проверят както възрастта, така и законното придобиване, а управителният орган следва да издаде сертификат само ако сe e уверил, че са предоставени достатъчно доказателства за удовлетворяването на двете условия. Освен това собственикът следва да докаже, че предметът е или е бил използван доскоро като инструмент от художествен изпълнител и съответно представлява не само декоративен предмет, съдържащ слонова кост.

7. Тълкуване на правилата на ЕС за внасянето на слонова кост

Правилата, уреждащи вноса на екземпляри от слонова кост, са посочени в член 4 от основния регламент. Съгласно член 4, параграф 1, буква г), когато оценяват заявленията за внос на видове от приложение А, управителният орган трябва да „се е уверил, че екземплярът няма да се използва предимно за търговски цели“, което фактически забранява вноса за търговски цели на слонова кост в държавите — членки на ЕС.

Изключение от тази обща забрана за внос за търговски цели е възможно в два конкретни случая:

— екземплярът преди това е бил законно внесен или придобит в ЕС и модифициран или не, се въвежда обратно в ЕС (член 4, параграф 5, буква а) от oсновния регламент), или

— екземплярът представлява обработен екземпляр, който е придобит преди повече от 50 години (член 4, параграф 5, буква б) от основния регламент).

Но дори ако едно от двете условия за такова изключение е изпълнено, управителният орган все още може да откаже заявлението, ако след консултация с компетентния научен орган счете, че съществуват други фактори, свързани с опазването на вида, които не допускат издаването на разрешително за внос (член 4, параграф 1, буква д).

Комисията препоръчва от датата на публикуване на настоящите насоки държавите членки да не издават разрешителни за внос за търговски цели на необработена слонова кост.

Комисията също така препоръчва на държавите членки от същата дата да не издават разрешителни за внос на обработени екземпляри.

Възможни са две изключения за търговията, когато управителният орган на съответната държава членка се е уверил, че:

— предметът е музикален инструмент от преди 1975 г.; или

— предметът е античен предмет от преди 1947 г., продаван на музей, и съответният компетентен орган, отговарящ за културното наследство (например отговорното министерство) удостоверява неговото голямо културно, художествено или историческо значение и подкрепя прехвърлянето.

Оценяването на заявленията за внос е еквивалентно на това на заявленията за реекспорт и поради това за издаването на разрешителни следва също така да се прилагат критериите, посочени в раздел 5, буква б).

Разрешителни за внос, с които се позволява вносът на необработена слонова кост или на екземпляри от обработена слонова кост за нетърговски цели, могат да бъдат издавани в съответствие с член 4, параграф 1 от oсновния регламент. За всеки такъв внос се изисква най-високо равнище на контрол и разрешителните по правило следва да се издават само ако управителният орган се е уверил, че не съществува риск тези предмети да се озоват на пазара. Въз основа на последните данни за търговията (внос от Африка в ЕС между 2016 г. и 2018 г.) става ясно, че на практика такъв внос е или за лични цели, или представлява ловни трофеи, които не позволяват по-нататъшна пазарна реализация след извършването на вноса. Препоръчва се в разрешителното за внос изрично да се упомене ограничението, че такива предмети са предназначени само за лична употреба. Може да се използва следната формулировка: „Вносът на този екземпляр е само за лична употреба. Предметът трябва да остане собственост на титуляра на настоящото разрешително. При поискване трябва да се предостави на компетентните органи“. Същото важи и за вноса на ловни трофеи, тъй като те представляват предмети за лична употреба.

На управителните органи се напомня при оценяването на заявления за внос на ловни трофеи да вземат предвид най-актуалните научни становища („становище за безвредност“ или липса на такова), предоставени от Групата за научен преглед.

Употребата за търговски цели на ловни трофеи от слонове след внос в ЕС е забранена, независимо от произхода на слона (24). Тези трофеи трябва да останат собственост на ловеца.

В допълнение към описаното по-горе изключение за внос за търговски цели управителните органи също могат да издават разрешително за внос, ако са се уверили, че предметът:

1. е част от истински обмен на културни продукти между институции с утвърдена репутация (например музеи); или

2. е наследство, което се придвижва поради преместването на семейство; или

3. се придвижва с цел принудително изпълнение, с научна или образователна цел.

С оглед да се оценят условията, при които такава търговия може да бъде разрешена, се препоръчва държавите — членки на ЕС, да прилагат насоките относно „доказателство за законно придобиване“, съдържащи се в приложение I към настоящия документ, както и относно „маркиране, регистрация и други изисквания за издаване на сертификати“, съдържащи се в приложение II.

8. Координиране в рамките на държавите — членки на ЕС, и между тях, както и с трети държави

Когато регионалните или местните управителни органи по CITES са отговорни за издаването на документация по CITES, се препоръчва държавите членки да гарантират, че същите органи се отчитат пред централния управителен орган по CITES във връзка с всички подадени заявления за сертификати за реекспорт и за търговия в рамките на ЕС. Това би гарантирало както координирана проверка на законното придобиване, така и последователност при оценката на заявленията. Това може да бъде подкрепено чрез създаването на национални бази данни за съхранение на съответната информация.

Освен това могат да се прилагат допълнителни ограничения/мерки за контрол по отношение на реекспорта към някои държави/територии, в които са въведени по-строги вътрешни мерки по отношение на търговията със слонова кост, като например Китай, Специалния административен район Хонконг и Съединените американски щати. Преди да издадат сертификат за реекспорт на слонова кост, на съответните държави членки настоятелно се препоръчва да уведомят заявителите за възможността в държавата на местоназначение да са в сила по-строги вътрешни мерки. Отговорността да провери условията за внос на слонова кост в държавата по местоназначение е на заявителя.

При желание дадена държава членка може също така да уведоми органите на CITES в държавата на местоназначение, за да могат те да проверят дали вносът на този екземпляр е в съответствие със съществуващите разпоредби.

Когато сертификат за търговия в рамките на ЕС, издаден от държава — членка на ЕС, бъде представен като доказателство за законно придобиване с цел издаването на сертификат за реекспорт (само за музикални инструменти от преди 1975 г.) или на заявление за сертификат за търговия в рамките на ЕС, държавата членка, която разглежда заявлението, се насърчава да провери валидността на сертификата за вътрешна търговия в ЕС при държавата членка, която го е издала.

Когато управителен орган получи заявление за необработена слонова кост, разкриващо самоличността на специалиста реставратор, но той се намира в друга държава членка, издаващата държава членка се насърчава да се свърже с държавата членка на местоназначение, за да провери дали са налице съображения, които биха възпрепятствали издаването на сертификата.

9. Резюме на режима на ЕС, уреждащ търговията със слонова кост

В следващата таблица се сравняват „старият“ и „настоящият“ режим на ЕС относно търговията със слонова кост:

— стар режим — този, който е бил в сила преди публикуването на настоящия документ с насоки и Регламент (ЕС) № 2021/2280 на Комисията;

— настоящ режим — правилата, които са в сила оттогава (25).

За подробности вж. регламентите за търговията с видове от дивата флора и фауна и съответните раздели на настоящите насоки.

Вътрешна търговия в ЕС за търговски цели Реекспорт от ЕС за търговски цели Внос в ЕС за търговски цели Стар режим Настоящ режим Стар режим Настоящ режим Стар режим Настоящ режим Необработена слонова кост Възможно е разрешително въз основа на оценка на всеки отделен случай за предмети от преди 1990 г./ 1975 г. — изисква се сертификат Преустановена, възможно е разрешително въз основа на оценка на всеки отделен случай за поправка на музикални инструменти или антични предмети от преди 1947 г., които имат голямо културно, художествено или историческо значение (26) — еднократно прехвърляне — изисква се специфичен сертификат Преустановен Преустановен (без промяна) Възможно е разрешително въз основа на оценка на всеки отделен случай за антични предмети от преди 1947 г.или предмети от преди 1975 г., които са внесени повторно — изисква се разрешително Преустановен Обработена слонова кост: Предмети със слонова кост, придобити между 1975 г. и 1990 г. — „преди приложение I“ Възможно е разрешително въз основа на оценка на всеки отделен случай — изисква се сертификат Преустановена Забранен Забранен (без промяна) Забранен Забранен (без промяна) Обработена слонова кост: Предмети със слонова кост, придобити между 1947 г. и 1975 г. — „преди Конвенцията“ Преустановена, възможно е разрешително въз основа на оценка на всеки отделен случай за музикални инструменти — изисква се сертификат Разрешително въз основа на оценка на всеки отделен случай — изисква се сертификат Преустановена, възможно е разрешително въз основа на оценка на всеки отделен случай за музикални инструменти — изисква се сертификат Възможно е разрешително въз основа на оценка на всеки отделен случай само за повторен внос — изисква се разрешително Преустановена, възможно е разрешително въз основа на оценка на всеки отделен случай за музикални инструменти — изисква се разрешително Обработени предмети,датирани преди 1947 г. (антични предмети) Разрешена — не е необходим сертификат Възможно е разрешително въз основа на оценка на всеки отделен случай — изисква се сертификат Преустановена, възможно е разрешително въз основа на оценка на всеки отделен случай за музикални инструменти и антични предмети, продавани на музеи — изисква се сертификат Разрешително въз основа на оценка на всеки отделен случай — изисква се разрешително Преустановена, възможно е разрешително въз основа на оценка на всеки отделен случай за музикални инструменти и антични предмети, продавани на музеи — изисква се разрешително

(1) Регламент (ЕО) No 338/97 на Съвета от 9 декември 1996 г. относно защитата на видовете от дивата флора и фауна чрез регулиране на търговията с тях (OВ L 61, 3.3.1997 г., стр. 1)

(2) Регламент (ЕО) No 865/2006 на Комисията от 4 май 2006 г. за установяване на подробни правила за прилагане на Регламент (ЕО) No 338/97 относно защитата на видовете от дивата фауна и флора чрез регулиране на търговията с тях (OВ L 166, 19.6.2006 г., стр. 1).

(3) OВ L 473, 22.12.2021 г., стр. 1.

(4) http://uis.unesco.org/en/glossary-term/museum#:~:text=Definition,of%20education%2C%20study%20and%20enjoyment

(5) Посочването на слонова кост в настоящия документ с насоки се отнася само до слонски бивни.

(6) Съгласно член 8, параграф 3, буква а) от основния регламент.

(7) Nellemann, C., Henriksen, R., Raxter, P., Ash, N., Mrema, E. (Eds). (2014 г.). The Environmental Crime Crisis — Threats to Sustainable Development from Illegal Exploitation and Trade in Wildlife and Forest Resources (Кризата, свързана с престъпленията против околната среда — Заплахи за устойчивото развитие вследствие на незаконната експлоатация и търговия с видове от дивата флора и фауна и горски ресурси). Оценка за бързо реагиране на ЮНЕП. Програма на ООН за околната среда и GRID-Arendal, Найроби и Арендал.

(8) https://cites.org/eng/MIKE_PIKE_Trends_report_elephants_CITES_16112020

(9) Thouless, C.R., Dublin, H.T., Blanc, J.J., Skinner, D.P., Daniel, T.E., Taylor, R.D., Maisels, F., Frederick H. L., Bouché, P. (2016 г.). African Elephant Status Report 2016: an update from the African Elephant Database. (Доклад за състоянието на африканския слон от 2016 г.: актуализация от базата данни за африкански слонове.) Occasional Paper Series of the IUCN Species Survival Commission (Тематични материали на Комисията по оцеляване на видовете (SSC) на Международния съюз за опазване на природата и природните ресурси (IUCN)), № 60 на Групата специалисти по африканския слон на IUCN / SSC. IUCN, Гланд, Швейцария.

(10) https://cites.org/eng/UNODC_releases_WorldWildlifeCrimeReport2020_CITES_10072020

(11) Информационната система за търговията със слонове (ETIS) е създадена с Резолюция 10.10 на Конференцията на страните по CITES (Rev. CoP17) относно търговията със слонове. Една от целите ѝ е: „i) измерване и регистриране на нивата и тенденциите, както и промени в нивата и тенденциите в незаконното убиване на слонове и търговията със слонова кост“. Посредством ETIS преди всяка конференция на страните по CITES се съставя подробен доклад за конфискуваните количества слонова кост в световен мащаб. Последният доклад е на разположение на адрес: https://cites.org/sites/default/files/eng/cop/18/doc/E-CoP18- 069-03-R1.pdf

(12) https://cites.org/sites/default/files/eng/cop/18/doc/E-CoP18-069-02.pdf

(13) https://cites.org/sites/default/files/eng/com/sc/70/E-SC70-49-01x-A1.pdf

(14) Известие 2017/C 154/06 на Комисията.

(15) http://eur-lex.europa.eu/legal-content/BG/TXT/PDF/?uri=CELEX:52016DC0087&from=EN

(16) Планът за действие срещу трафика на екземпляри от дивата флора и фауна се оценява през 2020 г. и 2021 г.; въз основа на оценката предстои да бъде приета негова преработена версия — вж. Стратегия на ЕС за биологичното разнообразие за 2030 г., COM(2020) 380 final от 20 май 2020 г.

(17) https://eur-lex.europa.eu/legal-content/BG/TXT/?qid=1590574123338&uri=CELEX:52020DC0380

(18) Препоръчително е държавите — членки на ЕС, да използват определението за „необработена слонова кост“, съдържащо се в Резолюция 10.10 на CITES (Rev. CoP18), съгласно което:

„a) терминът „необработена слонова кост“ включва всички цели слонски бивни, полирани или не, в каквато и да е форма, както и всички парчета слонова кост, полирана или не, независимо до каква степен е променила първоначалния си вид, с изключение на „обработена слонова кост“; и

б) „обработена слонова кост“ се тълкува в смисъл на слонова кост, която е резбована, оформена или преработена, изцяло или частично, но не включва цели бивни в каквато и да е форма, освен ако цялата повърхност не е резбована.“

(19) Вж. Status of elephant populations, levels of illegal killing and the trade in ivory (Състояние на популациите на слонове, нива на незаконното убиване и търговията със слонова кост): Доклад до Постоянния комитет на CITES, наличен на адрес https://cites.org/sites/default/files/eng/com/sc/70/E-SC70-49-01x-A1.pdf

(20) OВ C 154, 17.5.2017 г., стр. 15.

(21) https://cites.org/eng/niaps

(22) Най-вече закони за защита на личните данни.

(23) Определението за обработен екземпляр включва четири елемента, като всички трябва да бъдат оценени: предметът е произведен/обработен преди 3 март 1947 г.; предметът е съществено изменен в сравнение с естествения му вид; предметът ясно попада в една от категориите — бижутерия, украса, изкуство, употреба или музикални инструменти, и не се налага по-нататъшно резбоване, занаятчийска обработка или промишлена обработка за постигане на предназначението му; управителният орган на съответната държава членка се е уверил, че предметът е бил придобит при такива обстоятелства. Вж. Насоки относно обработените екземпляри съгласно регламентите на ЕС за търговия с видове от дивата флора и фауна, OВ C 154, 17.5.2017 г., стр. 15—26

(24) Настоящата забрана се прилага за популациите на слонове, изброени както в приложение А, така и в приложение В, тъй като търговията с ловни трофеи от приложение В е възможна само с нетърговска цел (вж. анотация към списъка на популациите на слонове на Ботсуана, Намибия, Южна Африка и Зимбабве в основния регламент).

(25) В таблицата понятието „преустановено“ се употребява за случаите, когато мярката е въведена с настоящите насоки или с предходната им версия. Понятието „забранено“ се отнася до задълженията, включени в основния регламент и/или CITES.

(26) Антични предмети от преди 1947 г., които имат голямо културно, художествено или историческо значение, притежание на музей или публична институция, за които съответният компетентен орган, отговарящ за културното наследство (например отговорното министерство) удостоверява тяхното голямо културно, художествено или историческо значение и подкрепя необходимостта да бъдат поправени със слонова кост.